Document ID: 32005D0743

KOMMISSIONENS BESLUTNING
af 19. oktober 2005
om medlemsstaternes forlængelse af midlertidige godkendelser af de nye aktive stoffer boscalid, indoxacarb, spinosad og Spodoptera exigua nuclear polyhedrosevirus
(meddelt under nummer K(2005) 4002)
(EØS-relevant tekst)
(2005/743/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 91/414/EØF af 15. juli 1991 om markedsføring af plantebeskyttelsesmidler (1), særlig artikel 8, stk. 1, fjerde afsnit, og
ud fra følgende betragtninger:
(1)
I henhold til artikel 6, stk. 2, i direktiv 91/414/EØF modtog Tyskland i april 2001 fra BASF AG en ansøgning om at få optaget det aktive stof boscalid (tidligere benævnt: nicobifen) i bilag I til direktiv 91/414/EØF. Ved Kommissionens beslutning 2002/268/EF (2) blev det bekræftet, at dossieret var fuldstændigt og således kunne anses for principielt at opfylde data- og informationskravene i bilag II og III til direktivet.
(2)
I oktober 1997 modtog Nederlandene en ansøgning fra DuPont de Nemours vedrørende indoxacarb (tidligere benævnt: DPX-KN128). Ved Kommissionens beslutning 98/398/EF (3) blev det bekræftet, at dossieret var fuldstændigt og således kunne anses for principielt at opfylde data- og informationskravene i bilag II og III til direktivet.
(3)
I juli 1999 modtog Nederlandene en ansøgning fra Dow Agrosciences vedrørende spinosad. Ved Kommissionens beslutning 2000/210/EF (4) blev det bekræftet, at dossieret var fuldstændigt og således kunne anses for principielt at opfylde data- og informationskravene i bilag II og III til direktivet.
(4)
I juli 1996 modtog Nederlandene en ansøgning fra Biosys vedrørende Spodoptera exigua nuclear polyhedrosevirus. Ved Kommissionens beslutning 97/865/EF (5) blev det bekræftet, at dossieret var fuldstændigt og således kunne anses for principielt at opfylde data- og informationskravene i bilag II og III til direktivet.
(5)
Bekræftelsen af, at dossiererne er fuldstændige, er en forudsætning for, at der kan foretages en grundig behandling af dem, og for at medlemsstaterne foreløbigt kan godkende plantebeskyttelsesmidler, der indeholder de pågældende aktive stoffer, for en periode på højst tre år, samtidig med at betingelserne i artikel 8, stk. 1, i direktiv 91/414/EØF, navnlig kravet om, at der skal foretages en grundig vurdering af det aktive stof og plantebeskyttelsesmidlet ud fra direktivets krav, opfyldes.
(6)
Virkningerne af disse aktive stoffer på menneskers sundhed og miljøet er blevet vurderet i henhold til bestemmelserne i artikel 6, stk. 2 og 4, i direktiv 91/414/EØF for de anvendelsesformål, som ansøgeren har foreslået. Den 22. november 2002 (boscalid), den 7. februar 2000 (indoxacarb), den 5. marts 2001 (spinosad) og den 19. november 1999 (Spodoptera exigua nuclear polyhedrosevirus) forelagde de rapporterende medlemsstater udkast til vurderingsrapporter for Kommissionen.
(7)
Efter at de rapporterende medlemsstater forelagde udkastene til vurderingsrapporter for Kommissionen, har det været nødvendigt at anmode ansøgerne om yderligere oplysninger og at lade de rapporterende medlemsstater undersøge disse oplysninger og forelægge deres vurderinger. Gennemgangen af dossiererne fortsætter derfor, og det vil ikke være muligt at afslutte evalueringen inden for den periode, der er fastsat i direktiv 91/414/EØF.
(8)
Da den hidtidige evaluering ikke giver anledning til umiddelbar bekymring, bør medlemsstaterne kunne forlænge de midlertidige godkendelser af plantebeskyttelsesmidler, der indeholder de pågældende aktive stoffer, med en periode på 24 måneder i overensstemmelse med artikel 8 i direktiv 91/414/EØF, så undersøgelsen af dossiererne kan fortsætte. Det forventes, at evalueringen kan afsluttes, og der kan træffes beslutning om eventuel optagelse af de pågældende aktive stoffer i bilag I inden for 24 måneder.
(9)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Medlemsstaterne kan forlænge midlertidige godkendelser af plantebeskyttelsesmidler, der indeholder boscalid, indoxacarb, spinosad eller Spodoptera exigua nuclear polyhedrosevirus, med en periode på højst 24 måneder fra datoen for denne beslutnings vedtagelse.
Artikel 2
Denne beslutning er rettet til medlemsstaterne.
Udfærdiget i Bruxelles, den 19. oktober 2005.

Labels: 0
3
6